*Skeleton Technologies* ultrakondensatori
***OÜ Skeleton Technologies*** ir Igaunijas uzņēmums, kas ražo superkondensatorus jeb ultrakondensatorus. Tas ir dibināts 2009. gadā. Tā mātes uzņēmums ir ***OÜ Skeleton Technologies Group***. Grupas biroji ir Igaunijas galvaspilsētā Tallinā un Vācijas pilsētā Grosrērsdorfā.

*Skeleton Technologies* ir izstrādājis jaunu izejmateriālu — izliektu grafēnu, lai ražotu risinājumus enerģijas uzglabāšanas tirgum, tostarp lieljaudas superkondensatorus un augstas enerģijas cietvielu baterijas. Salīdzinot ar klasiskajiem superkondensatoriem, *Skeleton* ultrakondensatori ir ar daudz augstāku jaudas un enerģijas blīvumu.

Uzņēmuma grupā Tallinas birojs veic iekārtu izstrādi. Vācijā ir organizēta ražošana: Biterfeldas-Volfenas ražotnē veic izliektā grafēna sintēzi un ražošanu; Grosrērsdorfā (pie Drēzdenes) veic superkondensatoru ražošanu; 2024. gadā plānots atklāt rūpnīcu Markranštetē (pie Leipcigas) sadarbībā ar *Siemens*.

Grupai ir daudzi investori, tostarp Igaunijas *UP Invest* un *Harju Elekter*, Vācijas *Siemens* un Japānas *Marubeni*.

Vēsture
-------

Uzņēmumu *OÜ Skeleton Technologies* 2009. gada 3. septembrī Igaunijā dibināja Olivers Ālbergs, Tāvi Madiberks, Dr. Jāns Leiss un Dr. Anti Perksons, lai izstrādātu superkondensatorus uz grafēna bāzes.

2011. gadā uzņēmums pēc Eiropas Kosmosa aģentūras pasūtījuma sāka izstrādāt *SpaceCap* kondensatoru, kura pamatā bija *Skeleton* patentēts no karbīda atvasināts oglekļa materiāls.
2012. gadā *Skeleton* izlaida savu pirmo komerciālo produktu sēriju.

2013. gada 14. februārī tika dibināta pārvaldītājsabiedrība *OÜ Skeleton Technologies Group*, kas Vācijā dibināja uzņēmumu *Skeleton Technologies GmbH* ar plānu būvēt ultrakondensatoru ražotnes Baucenes apriņķī Saksijā. Tajā pašā gadā uzņēmums saņēma pirmo finansējuma daļu 2,2 miljonu eiro apmērā pirmajā finansēšanas kārtā no Igaunijas investīciju grupas *UP Invest*.
2014. gadā *Skeleton Technologies* Vīmsi atvēra savu pirmo ražotni. Uzņēmums piedalījās arī Norvēģijas finanšu instrumenta programmā *Green ICT*, un izmantoja granta līdzekļus, lai turpinātu attīstīt savas ultrakondensatoru tehnoloģijas. 2014. gadā tika pabeigta pirmā finansēšanas kārta ar 3,9 miljoniem EUR.
2015. gadā Igaunijas uzņēmums *Harju Elekter* nopirka 10 % *Skeleton Technologies Group OÜ* kapitāldaļu.
2017. gadā Vācijas Baucenes apriņķa Grosrērsdorfā tika atklāta ražotne.

2018. gadā uzņēmums paplašināja savu produktu portfeli un sāka saņemt pasūtījumus no autobūves, loģistikas un aviācijas nozares uzņēmumiem.
2019. gadā *Skeleton* ieņēmumu pieaugums bija trīskāršojās, un uzņēmums saņēma pasūtījumus vairāk nekā 100 miljonu eiro apmērā. Pēc stingra testēšanas kursa *SkelCap SCA* sērijas superkondensatoriem tika piešķirts drošības organizācijas *UL* 810A sertifikāts, kas apliecina, ka šie elementi ir droši izmantošanai automašīnās un nepārtrauktās barošanas avotos.

Pēc D sērijas finansējuma kārtas 2020. gadā *Skeleton Technologies* piesaistīja vēl 41,3 miljonus eiro.
2022. gadā *Skeleton* paziņoja par 220 miljonu eiro investīcijām, lai sadarbībā ar uzņēmumu *Siemens* sāktu jaunas rūpnīcas būvniecību Leipcigas apriņķa Markranštatē.
2023. gada jūlijā tika piesaistītas investīcijas no Japānas investīciju uzņēmuma *Marubeni*.

Atsauces
--------

1. ↑  SKELETON TECHNOLOGIES OÜ e-krediidiinfo
2. ↑  Qualification of Commercial Off-The- Shelf Supercapacitors for Space Applications Zedníček, Tomáš, European Passive Components Institute, September 26, 2019
3. 1 2  Ultracapacitor Manufacturer Skeleton Technologies Raises €3.9 Million (US$5.2 Million) in Round A Financing PR.com, 2014-07-31

Ārējās saites
-------------

* *Skeleton Technologies*